Der fortæller vagtchef hos Nordjyllands Politi, Rene Kortegaard, der ikke kan sige andet end at bekræfte oplysningen. Og PET er opmærksom på, at der i øjeblikket florerer sms’er, der opfordrer unge muslimer til at begå hævnaktioner mod dem, der står bag koranafbrændingerne. Det skriver Politiets Efterretningstjeneste (PET) i et skriftligt svar til TV 2. Torsdag vågnede et ukendt antal danskere op til en sms-besked, hvor afsenderen er markeret som ”Alert” eller ”Alarm”. - At sætte ild til den hellige koran viser Sverige og de vestlige landes hykleri og forræderi, står der i beskeden. I bunden af sms’en er desuden et link til en side, hvor der udloves en dusør på knap 350.000 kroner for blandt andet at udlevere Rasmus Paludan med teksten ”Dead or Alive”. PET opfordrer til, at man ikke trykker på nogen links, hvis man modtager sms-beskeden. Det er uvist, hvem afsenderen er, men budskabet stammer ifølge sms'en fra lederen af den paramilitære islamistiske bevægelse Hizbollah, Hassan Nasrallah. TV 2 har valgt at sløre det fulde indhold af sms'en, da den indeholder links. Samlet hos Københavns politi Københavns Politi bekræftede tidligere torsdag over for TV 2, at det er bekendt med, at flere danskere har modtaget den truende besked. Politiet kunne på daværende tidspunkt ikke fortælle mere om omfanget eller afsenderen af beskeden. Ifølge TV 2s oplysninger er beskederne blevet sendt til personer flere steder i landet. PET skriver til TV 2, at det er bekendt med, at politiet landet over har modtaget en række anmeldelser vedrørende sms’erne. Herunder hos Nordjyllands Politi, bekræfter vagtchef Rene Kortegaard. Disse anmeldelser bliver samlet ved Københavns Politi, der nu skal undersøge sagen, lyder det fra efterretningstjenesten. Næsthøjeste trusselsniveau Mandag vurderede PET i et skriftligt svar til TV 2, at den seneste tids koranafbrændinger foran udenlandske ambassader i København har skærpet terrortruslen mod Danmark. Den vurderingen holder stadig, skriver efterretningstjenesten torsdag til TV 2. - Som tidligere oplyst er det PET’s vurdering, at den negative opmærksomhed, der er på Danmark i øjeblikket, har en sikkerhedsmæssig betydning, og PET ser effekterne heraf i det aktuelle trusselsbillede, lyder det. Terrortruslen mod Danmark fastholdes på niveauet ”alvorlig”, som er niveau fire ud af fem. PET følger løbende udviklingen i trusselsbilledet og iværksætter de tiltag, som vurderes nødvendige, skriver efterretningstjenesten. Svenskerne har også fået besked Også flere nordmænd er torsdag morgen vågnet op til en sms-besked fra en ukendt afsender, som truede de ansvarlige bag koranafbrændingerne. Der blev også udlovet en "særlig belønning" for oplysninger om de ansvarlige, som afsenderen kalder for "dæmoner", skriver VG . Og mandag modtog en række personer i Sverige ligeledes en sms fra en ukendt afsender, som truede dem, der står bag koranafbrændingerne. Det skriver SVT . Om det er samme afsender, der står bag sms'erne i alle tre lande, vides ikke, og om der linkes videre til samme hjemmeside, hvor Rasmus Paludan og den svenske koranafbrænder Salwan Momika eftersøges, er også ukendt. Den svenske efterretningstjeneste Säpo er ved at efterforske sms'erne. Det samme er den norske efterretningstjeneste PST.

Referat:
Nordjyllands Politi har fået en anmeldse fra en person, der har modtaget sms med opfordring til vold mod koranafbrændere.